Na temelju članka 26. *Zakona o radu* (Narodne novine broj 93/14, 127/17, 98/19, 151/22 i 64/23, dalje i: *Zakon o radu*) i članka 14. i 38. *Statuta* Zavoda za hitnu medicinu Zadarske županije (dalje i: *Zavod* ili *Poslodavac*) donesenog 15. prosinca 2020. godine, Ur. broj 01-2112/2020, uz suglasnost Zadarske županije kao osnivača Zavoda od 22. veljače 2021. godine (*Službeni glasnik Zadarske županije* 5/21), Upravno vijeće Zavoda na 65. sjednici održanoj dana 26. svibnja 2023. godine donosi

**PRAVILNIK**

**o zaštiti prava dostojanstva radnika**

Članak

Ovim pravilnikom propisuju se pravila, postupak i mjere za zaštitu dostojanstva radnika, te mjere zaštite od diskriminacije i druga pitanja važna za radnike zaposlene kod Poslodavca.

Članak

Izrazi koji se koriste u ovom pravilniku, a koji imaju rodni izričaj, odnose se na jednak način i na muški i na ženski rod, bez obzira na to u kojem se rodu koristili.

Članak

Poslodavac je dužan zaštititi radnika od izravne ili neizravne diskriminacije na području rada i radnih uvjeta, uključujući kriterije za odabir i uvjete pri zapošljavanju, napredovanju, profesionalnom usmjeravanju, stručnom osposobljavanju i usavršavanju te prekvalifikaciji, sukladno Zakonu o radu i drugim posebnim zakonima.

Članak

Poslodavac je dužan zaštititi dostojanstvo radnika za vrijeme obavljanja posla od postupaka nadređenih, suradnika i osoba s kojima radnik redovito dolazi u doticaj u obavljanju svojih poslova, ako je takvo postupanje neželjeno i u suprotnosti s posebnim zakonima.

Članak

Dostojanstvo radnika štiti se od uznemiravanja ili spolnog uznemiravanja.

Uznemiravanje je svako nepoželjno ponašanje uzrokovano nekom od sljedećih osnova: rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u sindikatu, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije, koje ima za cilj ili stvarno predstavlja povredu dostojanstva osobe, a koje uzrokuje strah, neprijateljstvo, ponižavajuće ili uvredljivo okruženje.

Spolno uznemiravanje je svako verbalno, neverbalno ili tjelesno neželjeno ponašanje spolne naravi koje ima za cilj ili stvarno predstavlja povredu dostojanstva osobe, koje uzrokuje strah, neprijateljsko, ponižavajuće ili uvredljivo okruženje.

Članak

Osoba koju je Poslodavac sukladno zakonu imenovao osobom koja je osim Poslodavca ovlaštena primati i rješavati pritužbe vezane za zaštitu dostojanstva radnika (dalje i: *Ovlaštena osoba*) dužna je bez odgode razmotriti pritužbu i u vezi s njom provesti dokazni postupak radi potpunog i istinitog utvrđivanja činjeničnog stanja.

Ovlaštena osoba u vezi s pritužbom može saslušavati podnositelja pritužbe, svjedoke, osobu za koju se tvrdi da je podnositelja pritužbe uznemiravala ili spolno uznemiravala, obaviti suočenje, obaviti očevid, te prikupljati druge dokaze kojima se može dokazati osnovanost pritužbe.

Članak

U svim radnjama koje poduzme u cilju utvrđivanja činjeničnog stanja Ovlaštena osoba će sastaviti zapisnik ili službenu bilješku.

Zapisnik će se u pravilu sastaviti prilikom saslušanja svjedoka, podnositelja pritužbe i osobe za koju podnositelj tvrdi da ga je uznemiravala ili spolno uznemiravala, te u slučaju njihovog suočenja, a potpisuju ga sve osobe koje su bile nazočne njegovom sastavljanju.

U zapisniku će se posebno navesti da je Ovlaštena osoba sve nazočne upozorila da su svi podaci utvrđeni u postupku zaštite dostojanstva radnika tajni, te da ih je upozorila na posljedice odavanja te tajne.

Službena bilješka će se u pravilu sastaviti pri obavljanju očevida ili prikupljanju drugih dokaza. Službenu bilješku potpisuje Ovlaštena osoba i zapisničar koji je bilješku sastavio.

Članak

Nakon provedenog postupka Ovlaštena će osoba u pisanom obliku izraditi odluku u kojoj će:

1. utvrditi da postoji uznemiravanje ili spolno uznemiravanje podnositelja pritužbe, ili

2. utvrditi da ne postoji uznemiravanje ili spolno uznemiravanje podnositelja pritužbe.

Članak

U slučaju da Ovlaštena osoba utvrdi da postoji uznemiravanje ili spolno uznemiravanje, Ovlaštena će osoba u svojoj odluci navesti sve činjenice koje dokazuju da je podnositelj pritužbe uznemiravan ili spolno uznemiravan.

U odluci iz stavka 1. ovoga članka Ovlaštena će osoba predložiti nadležnom tijelu Poslodavca da osobi koja je podnositelja pritužbe uznemiravala ili spolno uznemiravala izrekne mjeru zbog povrede radne obveze (pisano upozorenje na obveze iz radnog odnosa, redoviti ili izvanredni otkaz ugovora o radu) te predložiti poduzimanje drugih mjera koje su primjerene pojedinom slučaju radi sprečavanja nastavka uznemiravanja.

Članak

U slučaju da Ovlaštena osoba utvrdi da ne postoji uznemiravanje ili spolno uznemiravanje, Ovlaštena osoba će odbiti pritužbu podnositelja zahtjeva.

Članak

Nadležno tijelo Poslodavca će na temelju provedenog postupka i prijedloga Ovlaštene osobe poduzeti mjere koje su primjerene odnosnom slučaju radi sprječavanja nastavka uznemiravanja, te osobi koja je radnika uznemiravala ili spolno uznemiravala izreći odgovarajuću mjeru zbog povrede obveza iz radnog odnosa.

Članak

U slučaju nejasnoća ili nesuglasnosti oko tumačenja odredbi ovog Pravilnika mjerodavno je tumačenje koje daje Upravno vijeće.

Članak

Ovaj se pravilnik smatra dijelom Pravilnika o radu Zavoda.

Ovaj pravilnik stupa na snagu i primjenjuje se od osmog dana od dana objave na oglasnoj ploči Zavoda.

Izmjene i dopune Pravilnika donose se na način propisan Statutom Zavoda za donošenje njegovih izmjena i dopuna.

Zadar, 26. svibnja 2023. godine

URBROJ: 01-1857/2023

K.O: 09-65/2023

Predsjednik Upravnog vijeća

Šime Rušin dipl.ing.